Къэрал гъунапкъэр зыхъумэхэр
Къэралым и дэнэ щIыпIи хуэдэу, Урысей ФСБ-м и Гъунапкъэхъумэ управленэу КъБР-м щыIэм къулыкъу щезыхьэкIхэм я махуэшхуэр накъыгъэм и 28-м ягъэлъэпIащ.
Дэтхэнэ къэралми и гъунапкъэр зэрихъумэ щIыкIэм къегъэлъагъуэ абы и лъэщагъыр зыхуэдэр. Дуней псом нэхъ гъунапкъэшхуэ дыдэ щызиIэщ Урысей Федерацэр икIи ар хъумэным къаруушхуэ ирихьэлIэ зэпыту къокIуэкI. Аращ сыт щыгъуи гъунапкъэхъумэ IэнатIэр нэхъри егъэфIэкIуэным, зегъэужьыным къэралым гулъытэ хэха щIыхуищIыр.
Ди хэкум и гъунапкъэхэр Кавказым щызыхъумэ Урысей ФСБ-м и Гъу- напкъэхъумэ управленэу КъБР-м щыIэм и тхыдэри и нобэрей махуэри къыгуэхыпIэ имыIэу епхащ граждан зауэм къыщыщIидзауэ иужькIэ къэралым щекIуэкIа Iуэхугъуэхэм.
Совет Союз абрагъуэр лъэлъэжу абы хэта республикэхэр зэхэкIа иужь, Урысейм иIэ хъуащ гъунапкъэщIэхэр, Ираным и гъунэм Iута отрядыр Къэбэрдей-Балъкъэрым къагъэкIуащ Урысей Феде- рацэмрэ Куржымрэ я гъунапкъэ километри 130-р зи кIыхьагъыр ихъумэну пщэрылъ щащIри. Гупым и хэщIапIэр Налшыкти, цIэри абыкIэ зэрахъуэкIащ.
Хэкум и гъунапкъэхъумэ минхэр илъэс къэс зэрешалIэ я махуэшхуэм. Урысей ФСБ-м и Гъунапкъэхъумэ управленэу КъБР-м щыIэм щызэхуэсат къалэныр езыхьэкI-хэр, зи щхьэцыр къетхъуха ветеранхэр. ЗэIущIэм кърихьэлIащ КъБР-м и хабзэхъумэ, къарузехьэ IэнатIэхэм я лIыкIуэхэр.
— Нобэ догъэлъапIэ къалэн мытыншыр жэщ-махуэ имыIэу езыхьэкI гъунапкъэхъумэм и махуэр, А къулыкъур къызэрызэрагъэпэщрэ илъэс 99-рэ ирокъу. Ди къэралым и гъунапкъэхъумэ IэнатIэхэр сыт щыгъуи хэкум и шынагъуэнша-гъэр къызэзыгъэпэщ къарухэм ящыщу къокIуэкI, — къыхигъэщащ Урысей ФСБ-м и Гъунапкъэхъу- мэ управленэу КъБР-м щыIэм и унафэщI генерал-майор Пугачёв Ана-толий. Генералым фIыщIэ яхуищIащ хьэлэлу къалэныр езыхьэкI, къыхаха IэщIагъэм хуэпэж я лэжьакIуэхэм.
Жэщ, махуэ ямыIэу дунейр щыуаеми, щыхуабэми Хэкум и гъунапкъэр зыхъумэхэм я махуэшхуэмкIэ ехъуэхъуащ КъБР-м и прокурорым и къуэдзэ Махуэ Артур.
Генерал-майор Пугачёв Анатолий я лэжьакIуэ нэхъыфIхэм яритащ Урысей ФСБ-м, ведомствэм я щIыхь, фIыщIэ тхылъхэр. ЗэIущIэм хэтахэм Хэкум папщIэ зи гъащIэр зыта гъунапкъэхъумэхэм я фэеплъу управленэм и пщIантIэм дэтым удз гъэгъа тралъхьащ, абыхэм яхуэщыгъуэу дакъикъэкIэ щымащ.
Махуэшхуэм зэхуишэсахэм папщIэ концерт къызэрагъэпэщащ, управленэм и УМД къудамэм и лэжьакIуэхэм Iэпщэрыбанэ зауэмкIэ я зэфIэкI ягъэлъэгъуащ. Къызэхуэсахэм папщIэ губгъуэ пщэфIапIэр лэжьащ.
УЭРДОКЪУЭ Женя.
